राजधानी केवल प्रदूषण की स्थिति में ही त्वरित कार्रवाई की गुहार नहीं करती, बल्कि पेयजल संकट के लिए भी तत्काल उपाय करने की दुहाई देती है। जनसंख्या के हिसाब से कुल 1100 एमजीडी पानी की जरूरत दिल्ली को है, लेकिन जलबोर्ड 890 एमजीडी के करीब ही पेयजल उपलब्ध करा पाता है। ऐसे में पेयजल को लेकर लड़ाई-झगड़ा और हाहाकार मचना तय है। इसी बीच जब हरियाणा से पानी कम आता है या यमुना में अमोनिया की मात्रा बढ़ जाती है तो स्थिति विकट हो जाती है। लोगों को कई-कई दिनों तक पेयजल उपलब्ध नहीं होता। ऐसी स्थिति से कैसे निपटा जाए और लोगों को तकलीफ कम से कम हो, इस दिशा में ठोस योजना बनाकर काम करने की दुहाई दिल्ली देती है।